**Veľká cena SR opäť nesklamala!**

**Orechová Potôň, 22. august 2021 – V poradí už dvanásta Veľká cena SR priniesla množstvo akcie a drámy skoro v každých pretekoch. Na vrcholnom podujatí slovenskej motoristickej scény odštartovalo nakoniec 136 pretekárov zo 16 krajín Európy.**

Diváci, ktorí zavítali na preteky OMV MAXXMMOTION VEĽKEJ CENY SR, ale aj tí, ktorí si podujatie pozreli naživo na sociálnej sieti YouTube, sa určite nenudili. Počas víkendu 21.-22.8 sa pretekalo dovedna v šiestich divíziách a v rámci nich vo viacerých triedach. Na dráhe sa odohrali súboje doslova nárazník o nárazník v snahe získať čo najlepšiu pozíciu a v konečnom dôsledku aj umiestnenie prinášajúce potrebné body ESET cupu či do národných šampionátov Slovenska, Česka, Maďarska, Slovinska, Rakúska a Chorvátska. Už tradične najväčšiu pozornosť pútala kráľovská trieda GT3 a ich dvoje šprintové a jedny vytrvalostné preteky. Počas sobotných šprintových pretekov divízie D4 GT/D5/TC-3.5 vyhral pri neúčasti ARC tímu z Bratislavy podľa očakávaní Jirko Malchárek jazdiaci na Audi R8 LMS Ultra GT3. V samotnej triede GT3 si najlepšie počínal Poliak Marcin Jedlinski z tímu Olimp Racing na Mercedes-Benz AMG GT3 pred Gregorom Zsigom z Trevor Racing tímu na BMW M6 GT3 a Piotrom Wirom na Mercedes-Benz AMG GT3. Okorenením sobotných pretekov boli určite večerné vytrvalostné preteky, ktorých sa neočakávane zúčastnil aj Štefan Rosina ml. Ten sa z posledného miesta štartujúceho Mercedesu-Benz AMG tímu Autocentrum Bratislava a po odstúpení Jirka Malchárka na Audi R8 LMS Ultra GT3, ktorého museli z pole position pre technickú poruchu nakoniec odtiahnuť, postupne prepracoval na prvé miesto a hodinové preteky nakoniec s prehľadom vyhral. Tento výsledok predpovedal zaujímavé a dramatické súboje do druhých šprintových pretekov v nedeľu. Dráma sa však nakoniec odohrala ešte tesne pred tým, a to v doobednej kvalifikácii pre tieto preteky. Štofi Rosina ju nakoniec ani nedojazdil, keďže mu v druhom kole fatálne zlyhali brzdy a skončil v bariérach. Vyviazol bez zranení, ale vozidlo už do pretekov nebolo schopné nastúpiť, a tak sa aj druhé preteky divízie D4 GT/D5/TC-3.5 stali celkovou korisťou Jirka Malchárka na svojom Audi R8 LMS Ultra GT3 v triede TC-3.5. V triede GT3 si tentokrát najlepšie počínal Marcin Jedlinski na Mercedes-Benz AMG GT3 pred Liborom Milotom tiež na Mercedes-Benz AMG GT3 a Gregorom Zsigom na BMW M6 GT3. Núdza o dramatické chvíle nebola ani pri ostatných divíziách – spomenieme „salto“ Dejana Robidu počas nedeľných druhých pretekov Twingo Cupu alebo hrozivo vyzerajúcu nehodu a hodiny Zarka Knega na Cupre TCR počas TCR Eastern Europe. V oboch prípadoch si to odniesli len plechy a po rýchlom zásahu Safety Caru sa v pretekoch pokračovalo. Za zmienku stojí určite aj druhé miesto v nedeľných pretekoch nádejného Slováka Nikolasa Szaboa z Gender Racing tímu jazdiaceho vo formulovej divízii D2.

Výsledky všetkých pretekov, divízií a tried sú dostupné na web stránke: <https://slovakiaring.sk/sk/omv-maxxmotion-velka-cena-slovenskej-republiky-2021>

OMV MAXXMOTION Veľká cena SR týmto dôstojne ukončila motoristické leto na SLOVAKIA RINGU. Najbližším podujatím bude jesenný relykros a jeho zóna strednej Európy, ktorý sa u nás odohrá 9.-10. októbra 2021.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

**GENERÁLNYM REKLAMNÝM PARTNEROM OKRUHU JE OMV SLOVENSKO.**

**Ďalšie informácie:**

|  |  |
| --- | --- |
| Ing. Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |